Nilly Taheri rejste optimistisk til USA for at være frivillig for Clintons kampagne. Men hun blev mødt af nedslåede blikke og en arrogant elite.

Motivationsplakater og målsætninger. På et stort ark står der '7 dage til sejr'.

Væggene på Demokraternes kampagnekontor i New York er plastret til med informationer, og personalet og de frivillige er ’meget kreative typer’, der livligt diskuterer.

Lokalet er farvestrålende, og det virker motiverende på de arbejdsomme kampagnefolk.

Nilly Taheri er formand for Socialdemokratisk Ungdom (SDU) i København og jurastuderende. Hun valgte i oktober måned at rejse til USA for at føre valgkamp for den demokratiske præsidentkandidat, Hillary Clinton.

- Jeg tog derover, fordi det her var et af de vigtigste valg i min levetid, og fordi der er rigtig meget på spil for den verden, vi kender og for verdensfreden. Men der er også meget på spil i forhold til at forholde sig til den højrepopulisme, der vinder frem i verden lige nu, siger Nilly Taheri til TV 2.

På kontoret skal hun sammen med de andre frivillige ringe til registrerede demokratiske vælgere og opildne dem til at stemme ved valget.

Men der er mange frivillige, og stemningen er presset.

- Mange af de ansatte var stressede, de havde ikke overskud til os frivillige. Vi ville ikke spørge om hjælp, for det oplevede vi ikke, der var overskud til.

Og en dag oplever hun noget, der for alvor sætter sig i hende.

- Der er en ’field organizer’, der er ansvarlig for indsatsen på hele Manhattan. Jeg kommer ind på kontoret og hører hende sige ’nå, det er bare sydstatsfolkene’. Det er tydeligt, at hun skærer millioner af mennesker i sydstaterne over en kam og ikke mener, det kan betale sig at forsøge at tale med dem, fordi de alligevel var håbløse og vil stemme på Trump.

Donald Trump og Hillary Clinton kæmpede hårdt for sejren, men Nilly Haheri mener, at mange af Hillarys vælgere manglede entusiasme. Foto: Scanpix

Men det mest ubehagelige for Nilly Taheri er reaktionerne i lokalet.

- Det var tydeligt at se, at folk var meget enige med hende. Flere grinte og rullede med øjnene. Det var sindssygt ubehageligt for mig, for jeg havde lige talt med en masse mennesker i de stater. Det var meget slående for mig, hvor meget afstand der var mellem folkene på kampagnekontoret og vælgerne i den virkelige verden. Det gjorde mig meget bekymret og rigtig nervøs.

Hun beskriver også, at kampagnefolkene hele tiden bekræftede hinanden i deres synspunkter og kørte hinanden op, og derfor var det svært at komme i dialog med dem om den reelle politik.

Nilly Taheri fortæller TV 2, at de frivillige ikke blev forberedt godt, inden de skulle ringe til vælgere, fordi kampagnefolkene var overbevist om sejren til Hillary Clinton. Foto: Nilly Taheri

- Jeg prøvede at tale med flere om de strømninger vi har set i Europa, og jeg prøvede at sige, at det er alment kendt, at når folk føler sig svigtet af politikerne, så åbner det plads til højrepopulisterne. Men det nægtede de at forholde sig til og fejede det væk. Helt gennemgående havde de skyklapper for øjnene og følte sig meget sikre på sejren.

- De var meget arrogante over for folk, der ville stemme på Trump, og de var slet ikke til at komme igennem til og nægtede at høre på, hvorfor folk egentlig ville stemme ham. Jeg oplevede, at de var blinde over for andre synspunkter end deres eget.

De frivillige fik heller ikke meget sparring eller forberedelse, før de skulle ringe til vælgerne, fordi de ansatte på kontoret ’var så sikre på, at Hillary ville vinde’.

Der var mange frivillige på kontoret i New York, hvor Nilly Taheri hjalp til. Foto: Nilly Taheri

- Det var ubehageligt, at de her mennesker, der har haft et privilegeret liv og har boet i Ney York i mange år, bare føler, at de har det rigtige svar. Det var stemningen, der gik igen.

Bristede illusioner

Hun stemmer dørklokker.

Sammen med en veninde vandrer hun fra hus til hus i et pænt villakvarter i Miami, Florida.

Florida er den første af i alt 13 stater, Nilly Taheri rejser igennem som frivillig i Hillary Clintons præsidentkandidat-kampagne. De er lige startet.

Hjemmefra har hun set danske medier være meget entusiastiske omkring valget i USA og har fået et indtryk af, at det er noget, mange går op i.

Hun banker på døren, og en 71-årig mand åbner. Han har ikke meget hår på hovedet, og om halsen har han et guldkors.

Manden er registreret som demokratisk vælger, og Nilly Taheri og veninden har banket på hos ham for at opfordre ham til at stemme ved valget.

Nilly Taheri rejste igennem 13 stater. Hun stemte blandt andet dørklokker i Florida. Foto: Nilly Taheri

Hans hunde kommer ud til døren og hilser på gæsterne. De taler om valget – men der er noget, der undrer manden.

- Han synes, vi virkede så entusiastiske omkring valget. Vi spurgte ’er du ikke det?’ Det var han slet ikke, og det blev jeg meget forundrer over. Han sagde, det var et meget svært valg, og at han ikke ville stemme på Trump, men han nok slet ville ikke komme ud og stemme. Han virkede meget opgivende og sagde, at det var det sværeste valg i hans liv.

- Det var første gang min illusion om entusiasmen omkring valgte bristede.

Men hun oplevede igen og igen, at de vælgere, hun besøgte, var meget opgivende og meget lidt entusiastiske.

Hillary Clinton tabte præsidentvalget til republikanernes kandidat Donald Trump. Foto: JEWEL SAMAD / Scanpix Denmark

I et blogindlæg på netmediet PioPio beskriver hun blandt andet, hvordan hun mødte den 59-årige, hvide, ufaglærte fabriksarbejder John, der havde mistet sit arbejde til 'en af de der smarte robotter'.

Hun beskriver ham som en af de millioner af amerikanere, der har tabt i globaliseringsræset. Han brugte det meste af sin tid på at søge job, men ingen ville have en 59-årig ufaglært mand, fortalte han hende.

John havde stemt på Barack Obama i både 2008 og 2012. Men denne gang hældte han til Trump. Ikke fordi han var kommet med en masse racistiske og sexistiske udtalelser, men på trods af det.

Nilly Taheri var overrasket over kampagnefolkenes snæversyn. Foto: Nilly Taheri

Han følte sig svigtet af systemet, svigtet af politikerne og svigtet af Barack Obama. Han havde brug for, at der blev rystet op i tingene, skriver Nilly Taheri.

Nilly Taheri har nu fået valget og oplevelsen lidt på afstand og er i fuld gang med sit arbejde for DSU i Danmark igen. Men hun mener, hun har fået meget ud af rejsen i USA.

- Jeg er helt knust over, at Donald Trump har vundet valget, men jeg er også helt vildt motiveret for at kæmpe mod de ting, der er årsagen til, at han vandt. Jeg er meget glad for, at jeg tog af sted og for at være hjemme igen og kunne kæmpe de politiske kampe - for det har aldrig været vigtigere end nu.

Donald Trump vandt som bekendt præsidentvalget i USA. Han bliver indsat den 20. januar 2017.